ในละแวกถนนกรุงธนบุรีนี่หาร้านอาหารข้างทางกินยากเหมือนกันนะ วันนี้เลยเดินดุ่มๆสำรวจเส้นทาง จนกระทั่งเพิ่งจะสังเกตว่าใต้อาคารสินสาธร เขามีฟูดคอร์ตด้วย เข้าใจว่าเน้นขายพนักงานที่ทำงานภายในตึก ในช่วงเวลาประมาณ 9 โมงกว่าๆ ลูกค้ายังไม่ค่อยเยอะเท่าไหร่ ผมเลยเฉียดมาที่ร้านนี้เพราะรู้สึกอยากกินก๋วยเตี๋ยวราดหน้าขึ้นมา ยิ่งเห็นชื่อเคี้ยงเอ็มไพร์ด้วยแล้ว ก็ค่อนข้างมั่นใจว่ารสชาติคงได้มาตรฐาน

สั่งเส้นหมี่ราดหน้าหมูไป ถือว่าชามใหญ่ทีเดียว คนขายตักเนื้อหมูให้แบบไม่งกเลย ราคา 35 บาท ถือว่าถูกมากสำหรับผม แต่พอลองได้ทานไปแล้ว ยังไม่ถึงกับประทับใจมาก อย่างแรกคือเส้นที่ผัดยังไม่มีกลิ่นหอมแบบกระทะไหม้ ตัวน้ำราดค่อนข้างติดหวาน ขาดกลิ่นซีอิ๊ว เต้าเจี้ยวที่ทำให้รสชาติกลมกล่อม ถึงแม้หมูจะนุ่ม แต่มันก็ยังขาดรสชาติอยู่ดี ถ้าให้วิจารณ์เรื่องรสชาติ ผมคงให้แค่ 2.5 ดาว แต่เนื่องจากความคุ้มค่า เลยขอปัดดาวขึ้นให้เป็น 3 ลองแวะมาทานดูว่าคุณจะคิดเหมือนผมรึเปล่า